****

**ΠΙΝΑΚΑΣ ΠΕΡΙΕΧΟΜΕΝΩΝ**

1. **ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ**

**ΤΗΣ ΣΧΟΛΙΚΗΣ ΜΟΝΑΔΑΣ - ΒΑΣΙΚΕΣ ΑΡΧΕΣ** …………………. σελ. 3

1. **ΚΕΦΑΛΑΙΟ ΠΡΩΤΟ - Μαθητές/τριες**……………………………... σελ. 4
2. **ΚΕΦΑΛΑΙΟ ΔΕΥΤΕΡΟ – Εκπαιδευτικοί** ………………………..... σελ. 8
3. **ΚΕΦΑΛΑΙΟ ΤΡΙΤΟ – Διευθυντής** ………………………………... σελ. 11
4. **ΚΕΦΑΛΑΙΟ ΤΕΤΑΡΤΟ – Γονείς** …………………………………. σελ. 13
5. **ΑΠΟΔΟΧΗ ΚΑΝΟΝΙΣΜΟΥ** ……………………………………… σελ. 14

***16ο ΔΗΜΟΤΙΚΟ ΣΧΟΛΕΙΟ ΕΥΟΣΜΟΥ***

***ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ***

***ΤΗΣ ΣΧΟΛΙΚΗΣ ΜΟΝΑΔΑΣ***

***ΒΑΣΙΚΕΣ ΑΡΧΕΣ***

Για την εύρυθμη και αποτελεσματική λειτουργία του σχολείου απαραίτητη προϋπόθεση αποτελεί η ύπαρξη ενός εσωτερικού κανονισμού, ενός συνόλου όρων και κανόνων που διαμορφώνουν το παιδαγωγικό και διδακτικό κλίμα το οποίο εξασφαλίζει τη συνεργασία των μελών της σχολικής κοινότητας, χωρίς εντάσεις και συγκρούσεις, με αμοιβαίο σεβασμό, με ανοχή και αναγνώριση. Σκοπός του εσωτερικού κανονισμού είναι να εξασφαλίσει τις απαραίτητες προϋποθέσεις για να πραγματοποιείται μεθοδικά και αποτελεσματικά το έργο του σχολείου, το οποίο διαπαιδαγωγεί τους/τις μαθητές/τριες για την ομαλή ένταξή τους στην κοινωνία.

Η εσωτερική οργάνωση της σχολικής μονάδας οφείλει να εκπαιδεύει και να διαπαιδαγωγεί σύμφωνα με τα πρότυπα και τις ανάγκες της δημοκρατικής κοινωνίας δημιουργώντας υπεύθυνους και ενεργούς πολίτες, των οποίων οι στάσεις και οι πράξεις διέπονται από αξίες και ιδανικά. Το σχολείο οφείλει να συνδυάσει την ελευθερία του ατόμου με την κοινωνική ευθύνη. Το άτομο έχει το δικαίωμα να απαιτεί σεβασμό και να του δίνεται η δυνατότητα να αναπτύσσει δημιουργικές πρωτοβουλίες και παράλληλα οφείλει να συνεισφέρει στην ομαλή λειτουργία της κοινωνίας.

Ο εσωτερικός κανονισμός δε θεωρεί τη σχολική πειθαρχία ως αυτοσκοπό, αλλά ως παιδαγωγικό μέσο για την ομαλή σχολική ζωή και την ανάπτυξη της προσωπικότητας κάθε ατόμου. Ως εκ τούτου, σχετίζεται άμεσα με την επικαιρότητα, έχει δυναμικό και όχι στατικό χαρακτήρα, είναι προϊόν συνεργασίας και συναίνεσης μεταξύ των μελών της σχολικής κοινότητας, προϋποθέτει συγκεκριμένους τρόπους και μέσα πειθάρχησης με έμφαση στην πρόληψη και όχι στη θεραπεία, αφήνει περιθώρια για αυτόνομη λειτουργία των μαθητών/τριών, προάγει την προσαρμογή και την υπευθυνότητα και περιέχει λογικές και γενικά παραδεκτές, κατανοήσιμες και εφαρμόσιμες διατάξεις.

Ο παρών εσωτερικός κανονισμός λειτουργίας του σχολείου είναι σύμφωνος με την εκπαιδευτική νομοθεσία (Νόμοι, Προεδρικά Διατάγματα, Υπουργικές Αποφάσεις, Εγκύκλιοι) και τις αποφάσεις του Συλλόγου Διδασκόντων του Σχολείου και είναι προϊόν διαβούλευσης όλων των μελών που συμμετέχουν στη σχολική κοινότητα.

***ΚΕΦΑΛΑΙΟ ΠΡΩΤΟ***

***Μαθητές/τριες***

Το σχολικό περιβάλλον προσδιορίζει σημαντικά την εξέλιξη του κάθε μαθητή και της κάθε μαθήτριας. Έτσι στο περιεχόμενο της σχολικής ζωής περιλαμβάνονται δραστηριότητες που διαμορφώνουν αυριανούς πολίτες ελεύθερους, υπεύθυνους, ενεργούς με κοινωνική ευαισθησία και ευθύνη. Επίσης, εφόσον ανάμεσα στο σχολείο και στον/στη μαθητή/τρια υπάρχει δυναμική σχέση αλληλεπίδρασης, η δραστηριότητα του/της μαθητή/τριας επηρεάζει την ποιότητα της σχολικής ζωής.

Η οργάνωση της σχολικής ζωής διαμορφώνεται με βάση την ανάγκη του/της μαθητή/τριας να έχει την αποδοχή και την αναγνώριση της ομάδας και να είναι ενταγμένος/η σ’ αυτήν, χωρίς να εμποδίζεται από κοινωνικά ή οικονομικά ή φυσικά ελλείμματα και ιδιαιτερότητες θρησκευτικού, γλωσσικού ή άλλου χαρακτήρα. Ειδικότερα:

* Οι μαθητές/τριες εγγράφονται στην Α΄ δημοτικού κατά το διάστημα του Ιουνίου, προσκομίζοντας οι γονείς/κηδεμόνες τους τα απαραίτητα δικαιολογητικά σύμφωνα με τη σχετική ανακοίνωση του σχολείου. Οι μαθητές/τριες στις επόμενες τάξεις εγγράφονται αυτόματα.
* Όλοι/ες οι μαθητές/τριες συμμετέχουν στις εκδηλώσεις του σχολείου, όπως σχολικές, εθνικές και θρησκευτικές γιορτές, αθλητικές και πολιτιστικές εκδηλώσεις, παρελάσεις, εκκλησιασμό, καθώς και στα καινοτόμα σχολικά προγράμματα (προγράμματα περιβαλλοντικής αγωγής, αγωγής υγείας και πολιτιστικά προγράμματα). Η μη συμμετοχή σε κάποιες εκδηλώσεις του σχολείου γίνεται αποδεκτή μόνο κατόπιν κατάθεσης αιτιολογημένης δήλωσης των γονέων/κηδεμόνων στον Δ/ντή του σχολείου.
* Οι μαθητές/τριες οφείλουν να τηρούν τους κανόνες σωστής συμπεριφοράς που συνδιαμορφώνουν μαζί με τον εκπαιδευτικό του τμήματος στην αρχή κάθε σχολικής χρονιάς και οι οποίοι είναι σύμφωνοι με τη δημοκρατική οργάνωση της τάξης.
* Στις σχέσεις μεταξύ των μαθητών/τριών καλλιεργείται ο αμοιβαίος σεβασμός, ο δημοκρατικός διάλογος, η αναγνώριση και η αποδοχή του άλλου, η αλληλεγγύη, η υπευθυνότητα και η συνέπεια.
* Για τους/τις μαθητές/τριες που επιδεικνύουν παραβατική συμπεριφορά λαμβάνεται μια σειρά μέτρων και δράσεων, ώστε αυτή να μην επαναληφθεί και παράλληλα να μην καλλιεργείται η αντίληψη της ατιμωρησίας.
* Ιδιαίτερη μέριμνα λαμβάνεται για την αποτροπή κάθε μορφής βίας (λεκτικής ή σωματικής) στην καθημερινή συμπεριφορά των μαθητών/τριών, με έμφαση στην πρόληψη παρά στην καταστολή, στην ενδυνάμωση των δεσμών μεταξύ τους και στην προαγωγή της ψυχικής τους υγείας με απώτερο σκοπό τη διαμόρφωση ενός υγιούς και δημοκρατικού σχολικού περιβάλλοντος.
* Οι μαθητές/τριες φροντίζουν να διατηρούν καθαρά τα θρανία τους και γενικά την αίθουσά τους, καθώς επίσης και όλους τους κοινόχρηστους χώρους του σχολείου (διαδρόμους, τουαλέτες, προαύλιο).
* Τηρούν τους κανόνες υγιεινής όταν κάνουν χρήση της τουαλέτας και αναγνωρίζουν ότι χρησιμοποιείται για συγκεκριμένο σκοπό και δεν είναι π.χ. χώρος παιχνιδιού.
* Παρωθούνται να ανακυκλώνουν υλικά (χαρτί, πλαστικό, αλουμίνιο, μπαταρίες) στις ειδικά διαμορφωμένες για τον λόγο αυτόν θέσεις. Επίσης παροτρύνονται να συμβάλλουν στην εξοικονόμηση ενέργειας φροντίζοντας π.χ. να μην αφήνουν ανοιχτά τα φώτα χωρίς λόγο ή τις βρύσες να τρέχουν άσκοπα.
* Οι μαθητές/τριες οφείλουν να σέβονται τη σχολική περιουσία (θρανία, καρέκλες, πίνακες, εποπτικά μέσα διδασκαλίας, αθλητικό υλικό, Η/Υ, βιβλία δανειστικής βιβλιοθήκης κ.τ.λ.) και να μην την καταστρέφουν. Σε διαφορετική περίπτωση αποκαθιστούν τη ζημιά.
* Οι γονείς των μαθητών/τριών φέρουν ακεραία την ευθύνη για την προσέλευση και αποχώρηση των μαθητών από το σχολείο. Οι μαθητές/τριες προσέρχονται έγκαιρα στο σχολείο, λίγα λεπτά πριν το χτύπημα του κουδουνιού για την πρωινή προσευχή και συμμετέχουν σ’ αυτήν. Οι αλλόθρησκοι/ες μαθητές/τριες παρευρίσκονται με σεβασμό στον ίδιο χώρο χωρίς όμως να συμμετέχουν στην πρωινή προσευχή.
* Κατά την έπαρση της σημαίας (την πρώτη Δευτέρα κάθε μήνα) όλοι/ες οι μαθητές/τριες ανεξάρτητα από την εθνικότητά τους επιδεικνύουν τον ανάλογο σεβασμό στα εθνικά σύμβολα (σημαία, εθνικός ύμνος). Το σχολείο σέβεται το δικαίωμα όλων των εθνών της πίστης στα σύμβολά τους.
* Η αυλόπορτα κλείνει 10΄ λεπτά μετά την πρωινή προσευχή και παραμένει κλειστή καθόλη τη διάρκεια λειτουργίας του σχολείου για να διαφυλάσσεται η ασφάλεια των μαθητών/τριών.
* Μαθητές/τριες που προσέρχονται με καθυστέρηση γίνονται δεκτοί με την άδεια του Δ/ντή, αφού αναφέρουν τον λόγο της καθυστέρησής τους.
* Κανένας/μια μαθητής/τρια δεν αποχωρεί μόνος/η του/της πριν τη λήξη του διδακτικού ωραρίου. Αν παραστεί ανάγκη αποχώρησης του/της μαθητή/τριας κατά τη διάρκεια του σχολικού ωραρίου γίνεται πάντα με συνοδεία γονέα ή κηδεμόνα, αφού ενημερωθεί ο/η δάσκαλος/α της τάξης ή ο Δ/ντής του σχολείου.
* Οι μαθητές/τριες που φοιτούν στο Ολοήμερο αποχωρούν σύμφωνα με την ώρα που έχουν δηλώσει εξ αρχής οι γονείς τους, με την υποβολή της αίτησης/δήλωσης εγγραφής τους στο Ολοήμερο.
* Κατά τη διάρκεια του διαλείμματος, το οποίο είναι χρόνος παιχνιδιού, ανάπτυξης κοινωνικών σχέσεων, ικανοποίησης βιολογικών αναγκών, όλοι/ες οι μαθητές/τριες εξέρχονται στο προαύλιο και δεν επιτρέπεται να παραμένουν μέσα στις αίθουσες και γενικότερα στο διδακτήριο. Σε ειδικές περιπτώσεις (π.χ. ασθένεια) παραμένουν στο διάδρομο του ισογείου όπου και επιτηρούνται.
* Οι μαθητές/τριες κατά τη διάρκεια των διαλειμμάτων, όταν κατευθύνονται στο προαύλιο ή όταν κατευθύνονται προς τις αίθουσές τους απαγορεύεται να τρέχουν, να σπρώχνονται, να συνωστίζονται ή να διαπληκτίζονται. Για οποιοδήποτε πρόβλημα αντιμετωπίσουν, απευθύνονται στους/στις εφημερεύοντες/ουσες εκπαιδευτικούς που βρίσκονται στις καθορισμένες θέσεις τους.
* Με το χτύπημα του κουδουνιού, μετά το πέρας των διαλειμμάτων οι μαθητές/τριες συντάσσονται σε γραμμές κατά τμήμα στις προκαθορισμένες θέσεις τους και εισέρχονται στις αίθουσες σε δυάδες με τάξη.
* Οι μαθητές/τριες για να μετακινηθούν μέσα στην τάξη ή για να εξέλθουν για κάποιον λόγο παίρνουν άδεια από τον/την εκπαιδευτικό.
* Δεν εισέρχονται σε άλλες τάξεις αν δεν υπάρχει λόγος και αν δεν τους έχει επιτραπεί από τον/την εκπαιδευτικό.
* Με το χτύπημα του κουδουνιού στο τέλος της διδακτικής ώρας εξέρχονται όλοι/ες στην αυλή του σχολείου για το διάλειμμα, αφού δώσει την άδεια ο/η εκπαιδευτικός και κατόπιν εξέρχεται ο/η εκπαιδευτικός.
* Όταν οι καιρικές συνθήκες δεν επιτρέπουν κατά τη διάρκεια των διαλειμμάτων την έξοδο των μαθητών/τριών στην αυλή του σχολείου, αυτοί/ες παραμένουν μέσα στις τάξεις τους και στους διαδρόμους. Στην περίπτωση αυτή λαμβάνονται πρόσθετα μέτρα για την ασφαλή επιτήρησή τους.
* Η συμμετοχή τους σε διδακτικές επισκέψεις με τη χρήση λεωφορείου γίνεται ύστερα από γραπτή υπεύθυνη δήλωση των γονέων τους. Για την πραγματοποίηση των διδακτικών επισκέψεων χρειάζεται να συμμετέχουν τα ¾ των μαθητών. Οι γονείς/κηδεμόνες υποχρεούνται να αποστείλουν στο σχολείο ενυπόγραφα την υπεύθυνη δήλωση για τη συμμετοχή ή όχι στη διδακτική επίσκεψη.
* Η συμμετοχή σε όλα τα μαθήματα είναι υποχρεωτική εκτός εάν συντρέχουν ειδικοί λόγοι (π.χ. θρησκευτικοί).
* Τα τμήματα της Β΄ Ξένης Γλώσσας δημιουργούνται ανάλογα με τις υπεύθυνες δηλώσεις των γονέων/κηδεμόνων των μαθητών/τριών που θα φοιτήσουν σε αυτά.
* Η συμμετοχή στο μάθημα της Φυσικής Αγωγής και σε άλλες αθλητικές δραστηριότητες του σχολείου επιτρέπεται μόνο αν έχουν προσκομίσει συμπληρωμένο το Ατομικό Δελτίο Υγείας και σύμφωνα με όλες τις κείμενες διαταγές.
* Απαγορεύεται η χρήση κινητών τηλεφώνων εκτός εάν υπάρχει ανάγκη και έχουν ενημερωθεί ενυπόγραφα ο Δ/ντής και ο/η εκπ/κός του τμήματος.
* Οι μαθητές/τριες δε φέρνουν στο σχολείο αντικείμενα που είναι επικίνδυνα ή που δε συνάδουν με τη μαθητική τους ιδιότητα. Δε φέρνουν επίσης μεγάλα χρηματικά ποσά ή αντικείμενα αξίας, γιατί σε περίπτωση απώλειας ή φθοράς τους δεν ευθύνεται το σχολείο.

***ΚΕΦΑΛΑΙΟ ΔΕΥΤΕΡΟ***

***Εκπαιδευτικοί***

Οι εκπαιδευτικοί αποτελούν πρότυπα για τους/τις μαθητές/τριες με το ήθος τους, το ύφος της γλώσσας και την εν γένει στάση ζωής που ακολουθούν. Συνεισφέρουν στη δημιουργία ήρεμου, ευχάριστου και συνεργατικού κλίματος στο σχολείο. Οι μεταξύ τους σχέσεις, καθώς και με τον Δ/ντή του σχολείου, είναι σχέσεις αμοιβαίου σεβασμού, συναδελφικές, συνεργασίας και επικοινωνίας. Ειδικότερα:

* Συνεργάζονται με τους/τις μαθητές/τριες σεβόμενοι την προσωπικότητά τους και καλλιεργούν και εμπνέουν σ’ αυτούς δημοκρατική συμπεριφορά. Εφαρμόζουν δραστηριότητες που εξασφαλίζουν την ενεργό συμμετοχή τους στη μαθησιακή διαδικασία σεβόμενοι τα ενδιαφέρονται, τις ιδιαίτερες ανάγκες, το μαθησιακό τους προφίλ και λαμβάνοντας υπόψη τις ιδιαίτερες συνθήκες που επηρεάζουν την πρόοδο και τη συμπεριφορά των μαθητών/τριών τους.
* Προετοιμάζουν καθημερινά και οργανώνουν το μάθημά τους, εφαρμόζοντας σύγχρονες και κατάλληλες μεθόδους διδασκαλίας και νέες τεχνολογίες με βάση τις ανάγκες των μαθητών/τριών και τις ιδιαιτερότητες των γνωστικών αντικειμένων.
* Οι εκπαιδευτικοί που διδάσκουν στο ίδιο τμήμα συνεργάζονται και συζητούν μεταξύ τους τα προβλήματα που τυχόν αντιμετωπίζουν μέσα στην τάξη και επιλέγουν από κοινού τρόπους αποτελεσματικής αντιμετώπισής τους.
* Διδάσκουν στους/στις μαθητές/τριες τα διάφορα γνωστικά αντικείμενα σύμφωνα με το Αναλυτικό Πρόγραμμα Σπουδών και προγραμματίζουν τη διδακτέα ύλη των μαθημάτων σύμφωνα με τιε εγκυκλίους του Υ.ΠΑΙ.Θ. και τις οδηγίες των Σχολικών Συμβούλων.
* Διαπαιδαγωγούν και εκπαιδεύουν τους/τις μαθητές/τριες σύμφωνα με τους σκοπούς και τους στόχους της εκπαίδευσης και μέσα στο πλαίσιο της εκπαιδευτικής πολιτικής, με την καθοδήγηση των Σχολικών Συμβούλων και των στελεχών της διοίκησης της εκπαίδευσης.
* Συμμετέχουν στον προγραμματισμό του εκπαιδευτικού έργου της σχολικής μονάδας.
* Συμμετέχουν υποχρεωτικά στις συνεδριάσεις του Συλλόγου Διδασκόντων, στις παιδαγωγικές συναντήσεις και στα σεμινάρια επιμόρφωσης που πραγματοποιούνται σύμφωνα με τις κείμενες διατάξεις και εκφράζουν ελεύθερα τις παιδαγωγικές απόψεις τους.
* Συζητούν με τους Σχολικούς Συμβούλους τα προβλήματα μάθησης και συμπεριφοράς που αντιμετωπίζουν στις τάξεις τους για την καλύτερη αντιμετώπισή τους.
* Προσέρχονται στο σχολείο έγκαιρα και παρευρίσκονται στην πρωινή προσευχή δίπλα στα τμήματά τους.
* Εφαρμόζουν το ωρολόγιο πρόγραμμα και τηρούν την ώρα έναρξης και λήξης των μαθημάτων.
* Καταγράφουν καθημερινά τις απουσίες των μαθητών/τριών.
* Λαμβάνουν μέρος σε όλα τα προγράμματα και στις εκδηλώσεις του σχολείου, στην Ενισχυτική Διδασκαλία και αναλαμβάνουν αρμοδιότητες για την εύρυθμη λειτουργία του σχολείου.
* Αξιολογούν και βαθμολογούν δίκαια τους/τις μαθητές/τριες.
* Εκτονώνουν τις εντάσεις που παρουσιάζονται στην τάξη, με παιδαγωγικό τρόπο.
* Φροντίζουν για την ασφάλεια των μαθητών/τριών επιτηρώντας τους κατά την είσοδο, την παραμονή και την αποχώρησή τους από το σχολείο.
* Επιμελούνται την καθαριότητα των σχολικών χώρων και ό,τι άλλο σχετίζεται με την υγιεινή και την ασφάλεια των μαθητών/τριών.
* Ενημερώνουν τους γονείς προγραμματισμένα, σύμφωνα με την κείμενη νομοθεσία γνωστοποιώντας τους τον χρόνο κατά τον οποίο μπορούν να δέχονται τους γονείς για λεπτομερή ενημέρωση για την επίδοση και τη συμπεριφορά των παιδιών τους.
* Για θέματα που αφορούν την τάξη τους (επισκέψεις, εκδηλώσεις) προβαίνουν σε ανακοινώσεις προς τους/τις μαθητές/τριες και τους γονείς με τη σύμφωνη γνώμη του Δ/ντή και του Συλλόγου Διδασκόντων.
* Ενημερώνονται από τον Δ/ντή του σχολείου, καθώς επίσης και από το ηλεκτρονικό ταχυδρομείο που έχει δημιουργήσει το σχολείο για τον σκοπό αυτό και τηρούν τους νόμους, τα διατάγματα, τις οδηγίες, τις εγκυκλίους. Αναλαμβάνουν τις εξωδιδακτικές εργασίες του σχολείου, συμβάλλοντας έτσι έμπρακτα στη συλλογική λειτουργία του.
* Παραμένουν στο σχολείο κατά τις εργάσιμες ημέρες πέρα από το ωράριο διδασκαλίας τους, για να προσφέρουν και άλλες υπηρεσίες που συνδέονται με το γενικότερο εκπαιδευτικό έργο, σύμφωνα με την κείμενη νομοθεσία.
* Στις περιπτώσεις έκτακτης ανάγκης απουσίας τους από το σχολείο ενημερώνουν έγκαιρα τον Δ/ντή του σχολείου.
* Τηρούν εχεμύθεια σε ό,τι αφορά τις αποφάσεις του Συλλόγου Διδασκόντων και τυχόν συζητήσεις μεταξύ των εκπαιδευτικών για την εν γένει πορεία κάποιων μαθητών/τριών και ιδιαίτερα για θέματα που θεωρούνται προσωπικά δεδομένα.
* Ενδιαφέρονται για την προστασία του σχολικού χώρου και τη σχολική περιουσία, καθώς και την ευκοσμία του σχολείου γενικά.
* Αντικαθιστούν εκπαιδευτικό ο οποίος λείπει και καλύπτουν το «κενό» σύμφωνα με τις υποδείξεις του Δ/ντή.
* Επικαιροποιούν και εμπλουτίζουν τις γνώσεις τους σχετικά με τα διάφορα γνωστικά αντικείμενα συμμετέχοντας στις διάφορες μορφές επιμόρφωσης και επιστημονικής –παιδαγωγικής καθοδήγησης που παρέχονται θεσμικά από το σύστημα της οργανωμένης εκπαίδευσης, αλλά και με την αυτοεπιμόρφωση, για να ανταπεξέρχονται στους γρήγορους ρυθμούς με τους οποίους μεταβάλλονται οι κοινωνικές ανάγκες.
* Επικοινωνούν με τους γονείς όταν απουσιάζει ο/η μαθητής/τρια πλέον των τριών (3) ημερών και δεν έχουν ενημερωθεί για την αιτία της απουσίας.

***ΚΕΦΑΛΑΙΟ ΤΡΙΤΟ***

***Διευθυντής***

Ο Δ/ντής του Σχολείου βρίσκεται στην κορυφή της πυραμίδας μέσα στη σχολική κοινότητα και ενδιαφέρεται για την οργάνωση και την πραγματοποίηση του έργου μέσα στο σχολείο, καθώς και για την ικανοποίηση των αναγκών των εκπαιδευτικών και του υπόλοιπου προσωπικού και γι’ αυτό έχει και τις περισσότερες ευθύνες. Οι εντολές και οι οδηγίες του είναι σύννομες και απορρέουν από τη νόμιμη εξουσία του. Ο Δ/ντής οφείλει να έχει όραμα για τη σχολική μονάδα που προΐσταται και να συνεργάζεται με όλους τους εμπλεκόμενους φορείς προκειμένου να κάνει πραγματικότητα το όραμα αυτό που έχει ως μοναδικό σκοπό και στόχο το καλό των μαθητών/τριών.

* Κατά την επικοινωνία του με τους/τις μαθητές/τριες δείχνει αγάπη, ενδιαφέρον και φροντίδα γι’ αυτούς. Παιδαγωγική του ευθύνη είναι να διδάξει στην πράξη τους δημοκρατικούς κανόνες οργάνωσης της κοινωνίας του σχολείου.
* Ο Δ/ντής παρατηρεί τις αποκλίσεις από τους κανόνες του σχολείου και τη σωστή μαθητική συμπεριφορά, τις αντιμετωπίζει με παιδαγωγική ευθύνη, κάνει τις αναγκαίες παρατηρήσεις και υποδείξεις, ανακαλεί στην τάξη αυτούς που διέπραξαν παραπτώματα και αν χρειαστεί τους επιβάλλει ποινή, πάντα με γνώμονα ότι τα θετικά κίνητρα είναι αποτελεσματικότερα από τα αρνητικά. Όλα τα παραπάνω εντάσσονται στα καθήκοντά του και απορρέουν από τον ρόλο του και όταν απαιτείται να κάνει χρήση του δικαιώματος αυτού οφείλει να το πράξει, καθώς η ανοχή σε ακραία φαινόμενα μπορεί να λειτουργήσει αρνητικά για τη συνοχή και την αποτελεσματικότητα του σχολείου.
* Η πρόσβαση των μαθητών/τριών στο γραφείο του Δ/ντή γίνεται αφού πρώτα οι μαθητές/τριες απευθυνθούν στον δάσκαλο ή στη δασκάλα τους ή στους/στις εκπαιδευτικούς που έχουν εφημερία για να αναφέρουν το πρόβλημά τους. Η συζήτηση και η επικοινωνία με τους/τις μαθητές/τριες γίνεται ελεύθερα και με τον πρέποντα σεβασμό εκ μέρους τους.
* Ο Δ/ντής έχει τακτική επικοινωνία με τους γονείς/κηδεμόνες επιδιώκοντας την ανάπτυξη πνεύματος συνεργασίας ανάμεσα στο σχολείο και στην οικογένεια για την αποτελεσματικότερη επίλυση των προβλημάτων που παρουσιάζονται. Οι αποφάσεις του Δ/ντή του σχολείου για θέματα που αφορούν γονείς/κηδεμόνες και μαθητές/τριες έχουν μεγαλύτερο κύρος όταν είναι προϊόν συνεργασίας με τους γονείς/κηδεμόνες. Οι γονείς μπορεί να επισκέπτονται τον Δ/ντή ιδιαίτερα τις πρωινές ώρες (7.00 – 9.00) για τη συνεργασία μαζί του.
* Κάθε παράγοντας της σχολικής κοινότητας (εκπαιδευτικοί, γονείς, μαθητές και τα άλλα μέλη της) ασκεί έναν ιδιαίτερο ρόλο με το δικό του περιεχόμενο και τη σημασία του και ο Δ/ντής δημιουργεί τις κατάλληλες συνθήκες ώστε ο καθένας να ασκεί σωστά τον ρόλο του εξασφαλίζοντας την έντιμη διοικητικά και παιδαγωγικά σχέση, αναγνωρίζοντας και κατοχυρώνοντας τον ρόλο της κάθε πλευράς με δικαιοσύνη απέναντι σε όλους, εκπαιδευτικούς, μαθητές/τριες, γονείς.
* Ο Δ/ντής δημιουργεί κλίμα αμοιβαίας κατανόησης και εκτίμησης ανάμεσα σ’ αυτόν και τους εκπαιδευτικούς εξασφαλίζοντας τη συναίνεση και τη συνεργασία τους χρησιμοποιώντας τις εξειδικευμένες γνώσεις του στον τομέα της διοίκησης της εκπαίδευσης.
* Στον τομέα της άσκησης του εκπαιδευτικού του έργου ο Δ/ντής δίνει τη δυνατότητα στους/στις εκπαιδευτικούς του σχολείου να ικανοποιούν την ανάγκη τους για αναγνώριση της προσωπικότητας και της αξίας τους από το περιβάλλον με τη συμμετοχή τους στη σχεδίαση και την οργάνωση της εργασίας τους και τη λήψη αποφάσεων για θέματα που τους αφορούν.
* Παροτρύνει τους/τις εκπαιδευτικούς να ανταλλάσσουν καλές πρακτικές, να αναπτύσσουν πνεύμα συλλογικότητας, να έχουν όραμα για το σχολείο και την εκπαίδευση και να συνειδητοποιούν ότι η σωστή λειτουργία του σχολείου είναι υπόθεση όλων.
* Ο Δ/ντής κατανοεί τον σημαντικό ρόλο του ανθρώπινου παράγοντα για την ομαλή λειτουργία του σχολείου, παραδέχεται και εκτιμά την προσωπικότητα του άλλου και αναπτύσσει θετικές στάσεις απέναντι στους υφισταμένους του.
* Ο Δ/ντής συνεργάζεται με τις δημοτικές αρχές και υπηρεσίες και προσπαθεί να δώσει λύσεις στα προβλήματα του σχολείου.
* Ο/Η υποδιευθυντής/ντρια υποβοηθά τον Δ/ντή στο καθημερινό του έργο, αναλαμβάνει δραστηριότητες που του αναθέτει ο Δ/ντής και τον αναπληρώνει σε όλες τις λειτουργίες της σχολικής ζωής, όταν αυτός απουσιάζει ή κωλύεται.

***ΚΕΦΑΛΑΙΟ ΤΕΤΑΡΤΟ***

***Γονείς***

Ο Σύλλογος Γονέων και Κηδεμόνων αποτελεί τη συλλογική έκφραση των απόψεων των Γονέων και Κηδεμόνων των μαθητών/τριών. Το σχολείο επιδιώκει την καλή συνεργασία του Συλλόγου Γονέων και Κηδεμόνων για τη προαγωγή του σχολικού έργου.

* Οι γονείς είναι φυσικοί κηδεμόνες του/της μαθητή/τριας, εγγράφουν τον/την μαθητή/τρια στο σχολείο, επικοινωνούν με τους/τις εκπαιδευτικούς της τάξης, παρακολουθούν τη φοίτηση του/της μαθητή/τριας και ενημερώνουν υπεύθυνα το σχολείο για όλα τα θέματα που αφορούν τον/τη μαθητή/τρια (π.χ. προβλήματα σωματικής ή ψυχικής υγείας).
* Οι γονείς ενημερώνονται για εκδηλώσεις και για διάφορα θέματα λειτουργίας του σχολείου με γραπτές ανακοινώσεις που δίνονται σε κάθε μαθητή/τρια ή αναρτώνται στον πίνακα ανακοινώσεων του σχολείου.
* Για τη συμμετοχή των μαθητών/τριών σε ορισμένες εκδηλώσεις του σχολείου απαιτείται η γραπτή έγκριση (υπεύθυνη δήλωση) του γονέα ή κηδεμόνα, σύμφωνα με την κείμενη νομοθεσία.
* Οι γονείς/κηδεμόνες των μαθητών/τριών της Α΄, Γ΄ και Ε΄ τάξης προσκομίζουν στην αρχή της σχολικής χρονιάς το Ατομικό Δελτίο Υγείας του μαθητή, το οποίο φυλάσσεται στο αρχείο του σχολείου και έχει διετή ισχύ.
* Οι γονείς συνοδεύουν τα παιδιά τους κατά την πρωινή προσέλευση μέχρι την είσοδο της αυλής του σχολείου (χωρίς να εισέρχονται στο σχολείο) και τα παραλαμβάνουν από το ίδιο σημείο κατά την αποχώρησή τους από το σχολείο με τη λήξη του ωραρίου τους, εκτός από την Α΄ τάξη που αποχωρεί λίγα λεπτά νωρίτερα.
* Όταν οι καιρικές συνθήκες είναι δυσμενείς οι γονείς παραλαμβάνουν τα παιδιά τους από την είσοδο του κτιρίου.
* Είσοδος και παραμονή των γονέων ή κηδεμόνων τόσο στον αύλειο χώρο όσο και στον εσωτερικό χώρο του διδακτηρίου επιτρέπεται μόνο αν υπάρχει λόγος και έχει ενημερωθεί ο Δ/ντής του σχολείου.
* Σε περίπτωση απουσίας του παιδιού τους, λόγω ασθένειας ή άλλου σοβαρού οικογενειακού γεγονότος, οφείλουν να ενημερώνουν το σχολείο έγκαιρα.
* Οι γονείς εκτός από τις καθιερωμένες συγκεντρώσεις των τριμήνων για ενημέρωσή τους για τη σχολική επίδοση και τη συμπεριφορά των παιδιών τους, ενημερώνονται και σε τακτά χρονικά διαστήματα που έχουν οριστεί από τους/τις εκπαιδευτικούς των τάξεων.
* Για οποιοδήποτε πρόβλημα προκύπτει, οι γονείς οφείλουν να ενημερώνουν πρωτίστως τον/την εκπαιδευτικό της τάξης και κατόπιν τον Δ/ντή του σχολείου.
* Κανένας γονέας ή κηδεμόνας ή οποιοσδήποτε άλλος ενήλικος δεν έχει το δικαίωμα να τιμωρεί ή να επιπλήττει ή να συμβουλεύει μαθητή/τρια του σχολείου (εκτός του δικού του), στο χώρο του σχολείου.
* Πρέπει να αποφεύγεται το σχολείο ως χώρος επίλυσης διαφορών μεταξύ οικογενειών των μαθητών/τριών.

***ΑΠΟΔΟΧΗ ΚΑΝΟΝΙΣΜΟΥ***

* Οι όροι και οι κανόνες που αναφέρονται στον παρόντα εσωτερικό κανονισμό της σχολικής μονάδας αποτελούν συμβόλαιο ανάμεσα σε όλα τα μέλη της σχολικής κοινότητας, έτσι ώστε με την τήρησή τους να διασφαλίζεται η τάξη και η εύρυθμη λειτουργία της σχολικής μονάδας.
* Όποτε κρίνεται απαραίτητο, ο κανονισμός αυτός θα τροποποιείται από τον σύλλογο διδασκόντων.
* Ο εσωτερικός κανονισμός είναι αναρτημένος στην ιστοσελίδα του σχολείου, στο γραφείο των εκπαιδευτικών και στις αίθουσες διδασκαλίας.
* Ο εσωτερικός κανονισμός έχει κοινοποιηθεί στον σύλλογο γονέων και κηδεμόνων.